b'\n_START_ARTICLE_\nLantanoidai\n_START_PARAGRAPH_\nLantanoidai - elementai pradedant ceriu (Z=58) ir baigiant luteciu (Z=71) kartais vadinami vidiniais pereinamaisiais metalais._NEWLINE_Juos vienija elektronin\xc4\x97s sandaros pana\xc5\xa1umas: einant nuo vieno sekos elemento prie kito kei\xc4\x8diasi elektron\xc5\xb3 skai\xc4\x8dius 4f orbital\xc4\x97se. Visi \xc5\xa1ie elementai labai pana\xc5\xa1\xc5\xabs \xc4\xaf lantan\xc4\x85 (Z=57), tod\xc4\x97l kartu su lantanu vadinami lantanoidais, arba retaisiais \xc5\xbeem\xc4\x97s elementais. Pavadinimas \xe2\x80\x9eretieji \xc5\xbeem\xc4\x97s elementai\xe2\x80\x9c n\xc4\x97ra visi\xc5\xa1kai teisingas, nes jie yra pla\xc4\x8diai paplit\xc4\x99, ta\xc4\x8diau retai sudaro didel\xc4\x97s koncentracijos telkinius.\n_START_SECTION_\nOksidacija\n_START_PARAGRAPH_\nLantanoidai (bendras \xc5\xbeym\xc4\x97jimas Ln) yra aktyv\xc5\xabs metalai, oksiduodamiesi iki Ln\xc2\xb3\xe2\x81\xba (aq) jie i\xc5\xa1stumia H\xe2\x82\x82 (d) i\xc5\xa1 kar\xc5\xa1to vandens ir i\xc5\xa1 praskiest\xc5\xb3 r\xc5\xabg\xc5\xa1\xc4\x8di\xc5\xb3. Lantanoidai reaguoja su O\xe2\x82\x82 (d), siera, halogenais, N\xe2\x82\x82 (d), H\xe2\x82\x82 (d) ir anglimi ma\xc5\xbedaug taip pat, kaip \xc5\xbeem\xc4\x97s \xc5\xa1arminiai metalai. Laisvus lantanoidus galima i\xc5\xa1skirti elektrolizuojant i\xc5\xa1lydytas druskas._NEWLINE_B\xc5\xabdingiausias vis\xc5\xb3 lantanoid\xc5\xb3 oksidacijos laipsnis +3. Ma\xc5\xbedaug pusei vis\xc5\xb3 lantanid\xc5\xb3 dar b\xc5\xabdingas oksidacijos laipsnis +2, kitai pusei +4. Kai kuri\xc5\xb3 lantanoid\xc5\xb3 b\xc5\xabdingus oksidacijos laipsnius galima paai\xc5\xa1kinti didesniu pusiau u\xc5\xbepildyt\xc5\xb3 f orbitali\xc5\xb3 stabilumu (f7). Bet kod\xc4\x97l visi lantanoidai gali \xc4\xafgyti oksidacijos laipsn\xc4\xaf +3 n\xc4\x97ra iki galo ai\xc5\xa1ku. Dauguma lantanoid\xc5\xb3 jon\xc5\xb3 yra paramagnetikai, j\xc5\xb3 tirpalai yra spalvoti.\n_START_SECTION_\nPaplitimas\n_START_PARAGRAPH_\nLa, Ce ir Nd yra labiau paplit\xc4\x99 u\xc5\xbe \xc5\xa1vin\xc4\x85, Tm yra ma\xc5\xbedaug tiek pat paplit\xc4\x99s, kaip jodas. Da\xc5\xbeniausiai randami mineralai, kuri\xc5\xb3 sud\xc4\x97tyje yra lantanid\xc5\xb3 oksid\xc5\xb3. Dideli klodai lantanid\xc5\xb3 buvo rasti Kalifornijos ir Nevados pasienyje. Nema\xc5\xbeai lantanoid\xc5\xb3 mineral\xc5\xb3 randama ir kitose vietose. Lantanoidai naudojami gaminant spalvotus kineskopus.'